Broj: 711-I-16-P-97-20/21-03-11

Zagreb, 11. prosinca 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Marinka Žica, općinskog načelnika Općine Punat,** na 107. sjednici, održanoj 11. prosinca 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Marinka Žica, općinskog načelnika Općine Punat, neće se pokrenuti, s obzirom da iz prikupljenih podataka i dokumentacije, povodom okolnosti sudjelovanja dužnosnika na 6. sjednici Vijeća za koncesijska odobrenja na pomorskom dobru Općine Punat, dana 16. ožujka 2020.g., ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Protiv dužnosnika Marinka Žica, općinskog načelnika Općine Punat, podnesena je 13. ožujka 2020.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-1315-P-97/20-01-2, a povodom koje je otvoren predmet P-97/20.

U prijavi se navodi kako je općinski načelnik Općine Punat Marinko Žic ujedno i predsjednik Skupštine trgovačkog društva KD Črnika d.o.o. Punat. Dužnosnik je sudjelovao u radu Vijeća za koncesijska odobrenja na pomorskom dobru na sjednici održanoj 6. ožujka na kojoj se raspravljalo i o zahtjevima KD Črnika d.o.o. Punat, iako nije član tog tijela. U prijavi se napominje kako trgovačka društva u vlasništvu jedinica lokalne samouprave u postupcima davanja koncesijskih odobrenja na pomorskom dobru imaju jednaki tretman kao i bilo drugi podnositelj zahtjeva. Dužnosnik je, prema navodima u prijavi, sazvao sjednicu zbog promjene članova Vijeća za koncesijska odobrenja, no nakon konstituiranja novog saziva nije napustio sjednicu iako je prema prijavitelju to trebao učiniti. Sama prisutnost čelnika općine na sjednici na kojoj su neki od članova službenici i predstavnici općine, pritisak je na članstvo koje mora nepristrano i zakonito donositi odluke, a čelnik se trebao izuzeti zbog očitog postojanja sukoba interesa. Prethodno je isti dužnosnik predložio Općinskom vijeću Općine Punat razrješenje predsjednice i zamjenice Vijeća za koncesijska odobrenja s obrazloženjem sukoba interesa, koje su obje imale zakonito provedeni postupak izuzeća. Razrješenje je provedeno, a nitko iz predstavničkog tijela nije primijetio da je predlagatelj razrješenja također u sukobu interesa i da se je pri tom on, za razliku od osoba koje predlaže razriješiti, propustio izuzeti iz postupanja.

U prijavi se također navodi i kako je sukob interesa prijavljenog dužnosnika razvidan i zbog samovoljnog postupanja suprotno mišljenju Ministarstva mora, prometa i infrastrukture, kojega je Vijeće za koncesijska odobrenja na pomorskom dobru Općine Punat zatražilo i dobilo. Rezultat takvoga postupanja je dovođenje članova Vijeća za koncesijska odobrenja u situaciju da radi po Planu upravljanja pomorskim dobrom koji nije objavljen u službenom glasilu pa stoga nije stupio na snagu i donosi nezakonite odluke.

Povjerenstvo je od istog podnositelja dana 7. travnja 2020.g. zaprimilo dopunu prijave u kojoj se navodi da je prijavljeni dužnosnik, kao predsjednik Skupštine trgovačkog društva KD "Črnika" d.o.o. iz Punta, sudjelovao u raspravi na sjednici Vijeća za koncesijska odobrenja na način da je članovima Vijeća ukazivao kako je interes trgovačkog društva, koje u postupcima davanja koncesijskih odobrenja nije u povlaštenom položaju u odnosu na sve ostale kandidate, predstavio kao javni interes i time utjecao na donošenje odluka Vijeća za koncesijska odobrenja protivno zakonu, odnosno temeljem Plana gospodarenja pomorskim dobrom koji nije objavljen te samim time nije stupio na snagu, kao i suprotno Mišljenju Ministarstva pomorstva prometa i infrastrukture koje je dobiveno na traženje upravo Vijeća za koncesijska odobrenja. Dopuna prijave zaprimljena je pod brojem 711-U-1541-P-107/20-01-5 te je povodom iste otvoren predmet P-107/20.

Dana 14. travnja 2020.g. zaprimljena je prijava drugog podnositelja u kojoj se u bitnom navode iste okolnosti kako i prijavi od 13. ožujka 2020.g. Povodom ove prijave otvoren je predmet P-109/20.

Dana 29. travnja 2020.g. u predmetu P-97/20 zaprimljena je druga dopuna prijave u kojoj se u bitnom ponavljaju predmetne okolnosti iz ranije prijave te se uz to prijavljuje dužnosnik Goran Bonifačić, zamjenik općinskog načelnika Općine Punat, jer je u svojoj imovinskoj kartici izostavio navesti da je član skupštine trgovačkog društva Črnika d.o.o. Punat, kao i da je član Povjerenstva za dodjelu vezova pri Županijskoj lučkoj upravi Krk. U prilogu prijave dostavljeni su: e-mail prepiska podnositelja, dopis Vijeća za koncesijska odobrenja na pomorskom dobru Općine Punat (u daljnjem tekstu: Vijeće) od 15. siječnja 2020.g., Zaključak općinskog načelnika Općine Punat od 21. siječnja 2020.g., dopis članice Vijeća od 6. veljače 2020.g., prijedlog Odluke o izmjeni Odluke o imenovanju članova Vijeća iz veljače 2020.g., Odluku o imenovanju članova Vijeća od 15. rujna 2017.g., Odluku o izmjeni Odluke o imenovanju članova Vijeća od 11. veljače 2020.g., Zapisnik sa 26. sjednice Vijeća od 12. veljače 2020.g., Zapisnik sa 6. sjednice Vijeća od 16. ožujka 2020.g.

Dana 17. srpnja 2020.g. zaprimljen je dopis Ministarstva mora, prometa i infrastrukture, KLASA: 050-01/20-01/162 od 17. srpnja 2020.g., povodom kojeg je otvoren predmet pod brojem P-177/20. Dopis se odnosi na okolnosti koje se navode u gore navedeni prijavama.

S obzirom da se sve gore navedene prijave odnose na istog dužnosnika te se temelje na istom činjeničnom stanju, a Povjerenstvo je nadležno javnopravno tijelo za vođenje predmetnih postupka, Povjerenstvo je zaključcima od 15. travnja 2020.g., 17. travnja 2020.g. i 10. studenog 2020.g. spojilo navedene predmete i odlučilo da će se povodom istih voditi jedan postupak pod brojem: P-97/20.

U odnosu na dio prijave od 29. travnja 2020.g. koja se odnosi na neprijavljivanje podataka u izvješću o imovinskom stanju dužnosnika Gorana Bonifačića Povjerenstvo napominje kako je u odnosu na neprijavljivanje podataka u izvješću o imovinskom stanju navedenog dužnosnika ranije otvoren predmet broj: P-56/20 te će se predmetne okolnosti ispitati u tom predmetu.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika utvrđeno je da je u mandatu 2013.-2017. Marinko Žic obnašao dužnost općinskog načelnika Općine Punat te da istu dužnosti obnaša i u aktualnom mandatu 2017.-2021. počevši od 29. svibnja 2017.g. Stoga je i Marinko Žic, povodom obnašanja navedene dužnosti, dužan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Sukladno članku 39. stavku 4. ZSSI-a podnositelju prijave jamči se zaštita anonimnosti.

Povjerenstvo je, radi provjere osnovanosti i vjerodostojnosti navoda prijave, odnosno u svrhu utvrđivanja postoje li okolnosti koje upućuju na moguću povredu odredbi ZSSI-a izvršilo uvid u podatke sudskog registra te uvid u dostavljene podatke i dokumentaciju.

Uvidom u izvadak iz sudskog registra Trgovačkog suda u Rijeci Povjerenstvo je utvrdilo da je pod matičnim brojem subjekta 040104063 upisano trgovačko društvo naziva Komunalno društvo ČRNIKA d.o.o. za komunalne djelatnosti, skraćenog naziva: KD ČRNIKA d.o.o., iz Punta. Kao osoba ovlaštena na zastupanje navedenog društva upisan je Ivica Kvasić, direktor. Kao predmet poslovanja navedenog društva, između ostalog, upisani su i: obavljanje usluga lučkih djelatnosti na pomorskom dobru, iznajmljivanje privezišta za obavljanje športske, nautičko - turističke, ribarske i drugih djelatnosti, obavljanje rekreacijskih djelatnosti na plažama te iznajmljivanje plažnih rekvizita, uređaja i plovnih objekata. Kao jedini osnivač i član navedenog trgovačkog društva upisana je Općina Punat.

Uvidom u dopis Ministarstva mora, prometa i infrastrukture, KLASA: 050-01/20-01/162 od 17. srpnja 2020.g., utvrđeno je kako je Uprava pomorstva navedenog Ministarstva obavila upravni nadzor u razdoblju od 24. lipnja 2020. godine do 17. srpnja 2020. godine, temeljem odredbe članka 19. Zakona o ustrojstvu i djelokrugu ministarstva i drugih središnjih tijela državne uprave („Narodne novine“, broj 93/16, 104/16, 116/18, 127/19), članaka 28., 29. i 30. Zakona o sustavu državne uprave („Narodne novine", broj 66/19) te članka 94. Zakona o pomorskom dobru i morskim lukama („Narodne novine", broj 158/03, 100/04, 141/06, 38/09,123/11, 56/16, 98/19). Nadzor je provelo Povjerenstvo za provedbu upravnog nadzora nad radom Vijeća za dodjelu koncesijskih odobrenja, imenovano Odlukom Ministarstva mora, prometa i infrastrukture od 19. svibnja 2020.g. Predmet nadzora odnosio se na zakonitost rada i postupanja Vijeća za davanje koncesijskog odobrenja Općine Punat, u svezi upravljanja pomorskim u općoj upotrebi i Plana upravljanja pomorskim dobrom na području Općine Punat u 2019. i 2020. godini.

U nadzoru je utvrđeno kako je u vezi s Godišnjim planom upravljanja pomorskim dobrom za 2020. godinu Vijeća za koncesijska odobrenja na pomorskom dobru Općine Punat zaprimljeno više prijava. Izvršen je uvid u zapisnik sa 6. sjednice Vijeća za koncesijska odobrenja na pomorskom dobru Općine Punat održane 6 ožujka 2020. godine. Osim članova Vijeća, sjednici je prisustvovao i općinski načelnik Općine Punat, Marinko Žic. Osim što je bio prisutan, predložio je i usvajanje nove točke na dnevnom redu, a prijedlog je jednoglasno usvojen. Osim toga je i iznio prvu točku sjednice. Uvidom u Poslovnik o radu vijeća za dodjelu koncesijskih odobrenja općine Punat utvrđeno je koje su dužnosti i prava članova Vijeća. Također, navode se i prava i dužnosti predsjednika Vijeća, njegovog zamjenika ili drugog ovlaštenog člana Vijeća, kojeg se naziva predsjedavateljem, a ponašanje općinskog načelnika ima sve odlike ponašanja predsjedavatelja: otvorio je i vodio raspravu. Na vlastiti poticaj je na samoj sjednici predložio nadopunu dnevnog reda pojedinim zahtjevima ili predmetima.

U nalazu Ministarstva dalje se navodi kako su odobreni svi zahtjevi komunalnog društva za dodjelom koncesijskog odobrenja komunalnom društvu ,,Čmika“, a u dostavljenoj dokumentaciji vidljivo je da su zaprimljeni 12. prosinca 2019. godine. S obzirom na to da čak dva prijavitelja navode kao činjenicu objavu Plana upravljanja pomorskim dobrom za 2020. godinu na mrežnim stranicama Općine Punat dana 13. prosinca 2019. godine, to bi značilo daje komunalno društvo ,,Čmika“ predao zahtjev za ishođenjem koncesijskog odobrenja, koji se predaje na temelju Plana, a koji Plan u tom trenutku još nije bio objavljen, čime su svi ostali podnositelji zahtjeva koji nisu imali saznanja o Planu prije trenutka objave na mrežnim stranicama stavljeni u neravnopravan položaj. Predaja zahtjeva prije objave Plana upravljanja pomorskim dobrom u Općini Punat za 2020. godinu jasno upućuje na pogodovanje komunalnom društvu ,,Čmika“. Osim toga, općinski načelnik je ujedno i član glavne skupštine komunalnog društva.

Uvidom u dokumentaciju koja se odnosi na Plan upravljanja pomorskim dobrom za 2019. godinu uočeno je da je na sjednici prisustvovao i općinski načelnik, međutim, ponašanje nije imalo obilježja vođenja sjednice vijeća. Također, nisu pristigli zahtjevi za ishođenje koncesijskih odobrenja podneseni od strane komunalnog društva ,,Čmika“.

 U mišljenju Ministarstva povodom provedenog nadzora navodi se kako je Plan upravljanja pomorskim dobrom opći akt jedinice lokalne samouprave, bez obzira što ga ne donosi predstavničko tijelo, nego, sukladno članku 5. stavku 1. Uredbe o postupku davanja koncesijskog odobrenja na pomorskom dobru, Poglavarstvo grada/općine, odnosno općinski načelnik ili gradonačelnik. Člankom 73. Zakona o lokalnoj i područnoj (regionalnoj) samoupravi propisano je da se opći akt jedinice lokalne samouprave, prije nego što stupi na snagu, objavljuje u službenom glasniku jedinice lokalne samouprave, odnosno službenom glasniku jedinice regionalne samouprave te da stupa na snagu najranije osmi dan od dana njegove objave, a iznimno i iz osobito opravdanih razloga može stupiti na snagu prvoga dana od dana objave ako je tako propisano općim aktom.

U odnosnu na gore navedeno u mišljenju se, a nastavno na raniju uputu, ponovno predlaže jedinicama lokalne samouprave da Godišnji plan upravljanja pomorskim dobrom objave u službenom glasniku, službenim intemetskim stranicama i oglasnoj ploči tek nakon što ishode potvrdu županije na isti, a ukoliko isti objave prije ishođenja potvrde da jasno bude naznačeno kako Plan nije stupio na snagu, uz napomenu koja se tiče stupanja na snagu najranije osmi dan od objave, ili iznimno, prvi dan nakon objave ukoliko se to navede u samom Planu. Koncesijsko odobrenje je upravni akt na čije donošenje se primjenjuju odredbe Zakona o općem upravnom postupku, ako Zakonom o pomorskom dobru i morskim lukama nije drukčije uređeno. Sukladno tome, zahtjevi koji su podneseni prije nego je Plan objavljen te nakon što je stupio na snagu istekom vakacijskog roka, a koji bi trebao biti naznačen u samom Planu, moraju biti odbačeni kao preuranjeni. Vijeće za koncesijska odobrenja na pomorskom dobru mora odlučiti o svakom zaprimljenom zahtjevu u razumnog roku, što je u predmetnom slučaju propustilo učiniti.

Također, u mišljenju se navodi kako je nekim sjednicama Vijeća prisustvovao općinski načelnik, koji nije član Vijeća te je prekoračivao ovlasti dajući naputke prilikom sjednice, što je navedeno i u zapisniku u kojem je izjavio kako je glavna skupština društva donijela odluku o tome da će se komunalno društvo prijaviti za ishođenje koncesijskih odobrenja u svrhu smanjenja izdataka iz proračuna Općine Punat potrebnih za funkcioniranje komunalnog društva, a izjavio je i kako javni interes treba biti ispred privatnog, pritom očito misleći na financijski interes komunalnog društva čiji je on član, čime je utjecao ili mogao utjecati na to da Vijeće prednost pri dodjeli koncesijskih odobrenja da upravo komunalnom društvu ,,Čmika“ (što je protivno Zakonu o sprečavanju sukoba interesa, izvan nadležnosti ovog Ministarstva; a budući da je općinski načelnik ujedno i predsjednik Skupštine komunalnog društva ,,Čmika“, to ga stavlja u poziciju sukoba interesa jer usvajanje zahtjeva društva čiji je član donosi direktnu financijsku korist društvu).

U mjerama koje se predlažu nalazom Ministarstva navodi se kako Plan upravljanja pomorskim dobrom za 2020. godinu na temelju kojeg su izdavana koncesijska odobrenja nikada nije stupio na snagu, jer, suprotno uputi Ministarstva, nije bio objavljen u službenom glasniku. Postoji opravdana sumnja, kako se navodi, da do nekih povreda nije došlo iz neznanja ili pogrešnog tumačenja propisa, već da bi se pogodovalo nekim podnositeljima zahtjeva za koncesijsko odobrenje na štetu drugih. Ministarstvo stoga obvezuje Vijeće za koncesijska odobrenja na pomorskom dobru uskladiti svoje poslovanje sa Zakonom kako bi se osiguralo da se sve djelatnosti na pomorskom dobru obavljaju na temelju Zakona i podzakonskih akata.

U mjerama se također navodi kako predstavnik glavne skupštine komunalnog poduzeća, ne samo da ne smije voditi sjednice (budući daje riječ o općinskom načelniku), već čak i da je član vijeća, u slučajevima kada se odlučuje o zahtjevu društva čiji je on predstavnik, član, član uprave, kao i ako se odlučuje o zahtjevu njegovih srodnika u uspravnoj liniji bez ograničenja i u pobočnoj do, zaključno, četvrtog stupnja, trebao bi se sam izuzeti od glasovanja, a ne utjecati na glasovanje članova. Budući da Povjerenstvo za provedbu upravnog nadzora nije ovlašteno prekoračiti ovlasti pri provedbi upravnog nadzora, Zapisnik će se dostavit na nadležno postupanje Povjerenstvu za sukob interesa koje je ovlašteno ocijeniti postoji li sukob interesa i jesu li prekršene odredbe posebnih propisa kojima se uređuje to područje.

Uvidom u Odluke o imenovanju članova Vijeća za koncesijska odobrenja na pomorskom dobru Općine Punat utvrđeno je kako članove Vijeća na prijedlog općinskog načelnika imenuje i razrješava Općinsko vijeće općine Punat.

Uvidom u Zapisnik sa 6. sjednice Vijeća za koncesijska odobrenja na pomorskom dobru Općine Punat, KLASA: 342-03/20-02-1 URBROJ: 2142-02-03/8-20-14, utvrđeno je na istoj, uz članove Vijeća, bio prisutan i općinski načelnik Općine Punat. U Zapisniku se navodi da je općinski načelnik Općine Punat, Marinko Žic, sazvao sjednicu temeljem članka 4. Odluke o imenovanju članova Vijeća za koncesijska odobrenja na pomorskom dobru Općine Punat („Službene novine Primorsko- goranske županije" broj 25/17) i Odluke o Izmjeni Odluke o imenovanju članova Vijeća za koncesijska odobrenja na pomorskom dobru Općine Punat („Službene novine Primorsko-goranske županije" broj 3/20). Navedeni dužnosnik je predložio dnevni red sjednice, koji je nakon rasprave i prijedloga jednog člana Vijeća za njegovom izmjenom, jednoglasno prihvaćen. Pod točkom 3) Dnevnog reda raspravljalo se o dostavljenom mišljenju Ministarstva mora, prometa i infrastrukture na Godišnji plan upravljanja pomorskim dobrom jedinice lokalne samouprave. U raspravi se javio dužnosnik Marinko Žic te u vezi navedenog u Zapisniku stoji: „*Općinski načelnik Marinko Zic navodi da je na skupštini Komunalnog društva Crnika odlučeno da se oni prijave za koncesijska odobrenja kako bi se smanjili izdaci iz proračuna općine Punat za funkcioniranje KD Crnika te zaključuje kako bi javni interes trebao biti ispred privatnog*.“. U Zapisniku se dalje konstatira kako je općinski načelnik napustio sjednicu u 14:45 sati, prije rasprave o slijedećoj točki Dnevnog reda na kojoj se raspravljalo o pristiglim zahtjevima.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

U predmetnom slučaju Povjerenstvo je utvrdilo kako dužnosnik Marinko Žic obnaša dužnost općinskog načelnika Općine Punat. Dužnosnik je također, kao predstavnik Općine Punat, u Skupštini trgovačkog društva KD Črnika d.o.o., koje je u 100% vlasništvu Općine Punat. Iz prikupljenih podataka i dokumentacije utvrđeno je kako je Vijeće za koncesijska odobrenja na pomorskom dobru Općine Punat dana 16. ožujka 2020.g. održalo sjednicu na kojoj se između ostalog raspravljalo i o mišljenju Ministarstva mora, prometa i infrastrukture na Godišnji plan upravljanja pomorskim dobrom jedinice lokalne samouprave te o zaprimljenim zahtjevima za izdavanje koncesijskih odobrenja. Sjednicu Vijeća sazvao je, temeljem članka 4. Odluke o imenovanju članova Vijeća i Odluke o izmjeni Odluke o imenovanju članova Vijeća, dužnosnik Marinko Žic, kao općinski načelnik Općine Punat. Navedeni dužnosnik obavijestio je, u točki dnevnog reda gdje se raspravljalo o Mišljenju Ministarstva, kako se trgovačko društvo KD Črnika d.o.o. odlučilo prijaviti na koncesijska odobrenja te iznio svoje stajalište, povodom navedene okolnost, da bi javni interes trebao biti ispred privatnog. Nadalje, utvrđeno je kako je Ministarstva mora, prometa i infrastrukture u svom nalazu i mišljenju od 17. srpnja 2020.g. navelo određene nepravilnosti u postupku izdavanja koncesijskih odobrenja u 2020.g. Tako su utvrđene nepravilnosti objave Plana upravljanja pomorskim dobrom u Općini Punat, a posljedično tome i ocjene zahtjeva (koji su prema mišljenju ocijenjeni kao preuranjeni), kao i prisustvovanja samog dužnosnika Marinka Žica općinskog načelnika, koje se smatra spornim u smislu prekoračivanja ovlasti dužnosnika postupanjem na sjednici Vijeća. U odnosu na moguće povrede odredbi ZSSI-a u predmetnom slučaju Ministarstvo je Zapisnik predmetnog mišljenja dostavilo i ovom Povjerenstvu radi ocjene eventualnog postojanja sukoba interesa dužnosnika Marinka Žica.

Povodom navedenog Nalaza i Mišljenja Ministarstva mora, pomorstva i infrastrukture te zaprimljenih prijava, Povjerenstvo uvodno napominje kako je svrha ZSSI-a sprječavanje sukoba interesa u obnašanju javnih dužnosti i sprječavanje privatnih utjecaja na donošenje odluka u obnašanju javnih dužnosti. Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom. Polazeći od navedenog, za utvrđenje povrede zabranjenih djelovanja iz članka 7. ZSSI-a bi se, sukladno dosadašnjoj praksi Povjerenstva, trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak ili probitak osobe za koju se može smatrati da je s dužnosnikom interesno povezana. U predmetnom slučaju dužnosnik obnaša dvije funkcije (dužnosti); s jedne strane je općinski načelnik Općine Punat i kao takav dužan je štiti interese navedene Općine, dok je s druge strane član Skupštine trgovačkog društva u isključivom vlasništvu Općine Punat i kao takav dužan je također zastupati i promicati interes navedene Općine kao vlasnika navedenog trgovačkog društva, odnosno samog društva. U tom smislu ne može se u predmetnoj situaciji govoriti o privatnom interesu dužnosnika, koji bi postojao primjerice da se radi o trgovačkom društvu u kojem dužnosnik ili član njegove obitelji ima poslovnih udjela ili u kojem je primjerice zaposlena s njime povezana osoba. Stoga, prema stajalištu Povjerenstva, u predmetnom slučaju ne dolazi do sukoba privatnog i javnog, već dva javna interesa pa u tom smislu ne postoje okolnosti koje bi upućivale da je dužnosnik u sukobu interesa u smislu odredbi ZSSI-a.

Povjerenstvo pritom naglašava kako ovom odlukom ne ulazi u ocjenu zakonitosti i pravilnosti provedenog postupka dodjele koncesijskih odobrenja, jer isto nije u njegovoj nadležnost, već je u nadležnosti drugih tijela. Pitanje eventualnog nezakonitog sazivanja i vođenja sjednice Vijeća, kao i donošenja odluka Vijeća ili utjecaja na zakonito i pravilno donošenje odluka Vijeća, Povjerenstvo može razmatrati samo u kontekstu mogućeg sukoba interesa dužnosnika, odnosno samo ako postoje okolnosti koje upućuju da je privatan interes dužnosnika ili s njime povezane osobe u konkretnom slučaju utjecao ili mogao utjecati na njegovo postupanje u obnašanju dužnosti općinskog načelnika Općine Punat.

Slijedom svega navedenog, Povjerenstvo zaključuje kako u konkretnom slučaju nisu utvrđene okolnosti koje bi ukazivale na moguću povredu odredbi ZSSI-a počinjenu od strane prijavljenog dužnosnika te je odlučeno kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Marinko Žic, elektroničkom dostavom
2. Podnositelji prijave, putem dostavljene e-mail adrese i poštom
3. Na znanje Ministarstvu mora, prometa i infrastrukture, veza broj: 050-01/20-01/162
4. Objava na internetskoj stranici Povjerenstva
5. Pismohrana